Persona 5

**Persona 5** (), on kuudes osa Atluksen *Shin Megami Tensei: Persona* -roolipelisarjasta, joka julkaistiin PlayStation 3:lle ja PlayStation 4:lle Japanissa vuonna 2016 ja Pohjois-Amerikassa sekä Euroopassa vuonna 2017.

Pelistä tehtiin myös PlayStation 4:lle uusi versio **Persona 5 Royal**, joka sisältää ylimääräisiä ja vaihtoehtoisia kohtauksia sekä uusia hahmoja. Suurin osa *Persona 5*:n päähenkilöistä esiintyy myös rytmipelissä *[[Persona 5: Dancing in Starlight]]*, hack and slash -pelissä *[[Persona 5 Strikers]]* sekä spin-off-pelissä *[[Persona Q2: New Cinema Labyrinth]]*.

Pelin pohjalta on tehty 3. syyskuuta 2016 julkaistu lyhytelokuva *Persona 5: The Animation – The Day Breakers*, joka keskittyy pelin päätarinan ulkopuolella olevaan lisätarinaan, sekä vuonna 2018 esitetty animesarja *[[Persona 5: The Animation]]*.

## Pelaaminen
*Persona 5* on roolipeli, jossa pelaaja ohjaa hiljaista protagonistia, lukio-opiskelijaa, joka opiskelee vuoden ajan Tokiossa. Sosiaalisen simulaation tavoin, päivä jakautuu päiväsaikaan sekä yöhön, ja lisäksi kalenterissa huomioidaan sää. Vuosi perustuu sekä ennaltamäärättyihin että satunnaisiin tapahtumiin, joiden aikana protagonisti menee kouluun, voi tehdä Tokiossa osa-aikatöitä, tehdä muuta vapaa-ajan toimintaa, tai tehdä käsitöinä muissa pelin vaiheissa tarpeeseen tulevia esineitä. Nämä vaikuttavat hahmon tiettyihin attribuutteihin, joilla on tukevia vaikutuksia muihin tarpeellisiin asioihin. Attribuutteja ovat ystävällisyys (*Kindness*), viehätysvoima (*Charm*), tietämys (*Knowledge*), sisu (*Guts*) ja taidokkuus (*Proficiency*). Oikeassa maailmassa protagonisti voi vahvistaa sosiaalisia suhteitaan viettämällä aikaa muiden hahmojen, niin kutsuttujen ”luottamushenkilöiden” (*Confidant*) kanssa, jotka ovat kehittyneempi versio ''Persona 3'':n ja ''Persona 4'':n sosiaalisista linkeistä. Myös pelin muut päähenkilöt kuuluvat luottamushenkilöihin, ja osa suhteista heidän kanssaan voi johtaa mahdolliseen romanssiin. Jokainen luottamushenkilö edustaa yhtä isoista arkanoista (*Major Arcana*), ja kukin luottamussuhde tiettyyn luottamushenkilöön tehostaa yhtä hahmon ominaisuuksista: yksi mahdollistaa ”viestikapulan” (*Baton Pass*) käytön, jolla voi siirtää oman vuoronsa toiselle hahmolle ja antaa tälle samalla väliaikaisen tehosteen, kun taas muut esimerkiksi tehostavat neuvottelutaitoja (*Negotiation*) vihollisten kanssa tai avaavat saataville uusia esineitä tai varusteita.

Normaalin opiskelijaelämän ohella pelitapaan kuuluvat kaksi erityyppistä luolastoa (*dungeons*): tarinaan perustuvat palatsit (*Palaces*) tai satunnaisesti muodostuva ja vapaasti tutkittava Mementos, joista kumpaakin asuttavat varjominät (*Shadow Self*), ihmisten tukahdutettujen psyykejen ruumiillistumat sekä näitä suojelevat heikommat varjot, jotka muuttuvat demoneiksi. Mementosissa protagonisti voi suorittaa ei-pelattavien hahmojen pyyntöjen täyttämiseksi tehtäviä yhden luottamushenkilösuhteen kautta toimivan foorumin kautta. Navigoidessaan luolastoissa ryhmä (*Party*) käyttää hiiviskelyä, jotta varjot eivät huomaisi heitä, ja joillakin alueilla on pulmapelejä, joita on ratkaistava kyvyllä nimeltä ”kolmas silmä” (*Third Eye*). Kussakin palatsissa on myös ”turvallisuustaso” (*security level*), joka nousee kasvaa aina kun palatsia hallitseva varjominä tulee yhä tietoisemmaksi pelaajan läsnäolosta. Jos turvallisuustaso nousee liian korkeaksi, ryhmä joutuu poistumaan palatsista. Turvallisuustasoa voi laskea joko yllätyshyökkäyksillä tai varjojen voittamisella taistelussa.

Sarjan edellisten pelien tavoin, jokainen taisteluiden aikana tehty toiminta perustuu vuoron aikana tehtyihin siirtoihin. Taisteluun päätyy joko kohtamalla vihollisen tai jos ne yllättävät tämän ja saavat etulyöntiaseman taistelussa. Taistelussa hahmot kykenevät persooniensa (*Personas*) kutsumisen lisäksi käyttämään sekä lähitaistelun että pitkän kantaman aseita. persoonat, päähenkilöiden psyykejen ruumiillistumat, ovat tässä pelissä kutsuttavissa hahmojen käyttämien naamioiden kautta. Jokainen hahmo aloittaa tietyllä persoonalla, ja ryhmä voi käyttää elementaalihyökkäyksiä, tai fyysisiä ja maagisia hyökkäyksiä. Lisäksi jokaisella tavallisella vihollisella on tietty heikkous. Jos hahmo osuu vihollisen heikkoon kohtaan, he saavat lisävuoron ja tyrmäävät vihollisen. Kun kaikki viholliset on tyrmätty, vastaan tulee tilanne, jossa ryhmän kaikki hahmot voivat tehdä hyökkäyksen kerralla (*All-Out Attack*), vaatia rahaa tai esineitä, tai aloittaa neuvottelun. Neuvottelu, *[[Persona 2]]* -duologiasta ja aiemmista *[[Megami Tensei]]* -sarjan peleistä tuttu ominaisuus, sallii protagonistin taivutella varjosta esiin tulleen demonin kääntymään puolelleen ja muuttumaan uudeksi persoonaksi: niiden houkutteleminen on kuitenkin mahdollista, vain jos protagonistin kokemustaso on riittävän korkea ja jos hänellä on riittävästi tilaa lisätä se mukana kannettavien persoonien joukkoon.

Uusia persoonia saa taistelusta onnistuneiden neuvottelujen ansiosta, ja eri persoonien tyyppejä edustavat eri arkanat, jotka vastaavat myös luottamushenkilösuhteita. Persoonia voi myös yhdistää tai muuten muokata Samettihuoneessa (*Velvet Room*), maailmassa, jossa protagonisti vierailee matkansa aikana ja missä hän voi myös hyväksyä ylimääräisiä tehtäviä. Samettihuoneessa, persoonia voi yhdistää "giljotiinilla" (*Guillotine*) ja tuloksena syntynyt persoona perii sen luomiseksi uhrattujen persoonien kyvyt. Mitä enemmän kykyjä persoonilla, sitä enemmän niitä periytyy yhdistyneelle persoonalle. Yhdistymisellä luotujen persoonien voimakin riippuu siihen liittyvän luottamussuhteen tasosta. Lisäksi persoonia on mahdollista uhrata monille muillakin tavoilla, jotka vastaavat kuolemantuomioiden toteutuskeinoja: "hirsipuu" (*Gallows*) uhraa persoonan ja siirtää kokemuspisteet toiselle persoonalle, ja "sähkötuoli" (*Electric Chair*) uhraa persoonan luodakseen korkeatasoisen esineen. Persoonan voi myös "lukita" (*Lockdown*), jolloin se joutuu kovaan valmennukseen ja saa ylimääräisiä kykyjä tavallista nopeammin. Aika, jonka persoonan on pysyttävä siellä voimien kasvattamiseksi, riippuu vastaavan arkanan luottamussuhteen tasosta.

## Juoni

Lainsuojattomien ryhmä nimeltä Sydänten haamuvarkaat (*Phantom Thieves of Hearts*), joiden johtaja protagonisti (jolle pelaaja voi itse antaa nimen) on, joutuu poliisien piirittämäksi. Protagonisti pidätetään ja viedään kuulusteluhuoneeseen. Yleinen syyttäjä Sae Niijima saapuu kuulustelemaan häntä ja protagonisti kertoo hänelle kaikki tähän johtaneet tapahtumat.

Protagonisti oli puolustanut erästä naista, jota eräs vaikutusvaltainen mies ahdisteli. Menetettyään tasapainonsa ja satutettuaan itsensä mies nosti protagonistia vastaan tekaistun pahoinpitelysyytteen, jolloin tämä saa merkinnän rikosrekisteriin ja erotetaan koulustaan. Protagonisti joutuu vuodeksi tarkkailuun ja muuttaa huhtikuussa Tokioon, missä hänen tarkkailijakseen suostunut mies nimeltä Sojiro Sakura majoittaa hänet currykahvilansa Leblancin ullakolle. Yöllä protagonisti siirtyy nukkuessaan Samettihuoneeseen, todellisuuden ja unen väliseen tilaan, missä hän tapaa huoneen haltijan, Igorin, ja tämän assistentit, Carolinen ja Justinen. Igorin mukaan protagonistin on muututtava paremmaksi ihmiseksi, jotta häntä ei odottaisi synkkä tulevaisuus, ja lähettää tälle yliluonnollisen mobiilisovelluksen, "metaversumi-navigaattorin" (*Metaverse Navigator*). Aloitettuaan toisen lukiovuotensa Shujinin akatemiassa, protagonisti tapaa ongelmanuori Ryuji Sakamoton ja eksyy tämän kanssa metaversumiin ja siellä sijaitsevaan vanhaa linnaa muistuttavaan "palatsiin", jota hallitsee koulun manipuloivan liikunnanopettaja Suguru Kamoshidan varjominä. Protagonisti herättää persoonansa, Arsenen, ja vapauttaa tyrmistä kissamaisen olennon nimeltä Morgana. Morgana suostuttelee protagonistin, Ryujin sekä Ann Takamakin varastamaan Kamoshidan palatsin "aarteen", joka on hänen käytöksensä tunteellinen juurtuma ja ottaa fyysisen muodon vain, jos uhrille jättää oikeassa maailmassa käyntikortin. Kun aarre on varastettu, palatsi romahtaa ja oikea Kamoshida alkaa katua tekojaan, tunnustaen ne koko koululle. Juhlistaessaan voittoaan erään hotellin ravintolassa, paikan epäystävällinen henkilö- ja asiakaskunta sekä lyhyt kohtaaminen poliitikko Masayoshi Shidon kanssa inspiroivat heitä jatkamaan toimintaansa varastaakseen korruption aikuisten sydämistä ja muuttaakseen kaupungin paremmaksi paikaksi.

Heidän saadessaan uusia kohteita heihin liittyy myös uusia jäseniä ja he saavat paljon huomiota sekä kansan että poliisin keskuudessa. Taideopiskelija Yusuke Kitagawa liittyy ryhmään, kun kohteena on hänen opettajansa Ichiryusai Madarame, joka julkaisee oppilaidensa teoksia omissa nimissään. Shujinin oppilaskunnan puheenjohtaja ja Saen pikkusisko Makoto Niijima liittyy ryhmään taivuteltuaan nämä ottamaan kohteeksi mafiajohtaja Junya Kaneshiron, joka kiristi opiskelijoilta rahaa. Antisosiaalinen tietotekniikkanero ja Sojiron adoptiotytär Futaba Sakura liittyy ryhmään pyydettyään heitä auttamaan häntä pääsemään yli äitinsä Wakaba Isshikin kuoleman aiheuttamasta masennuksesta vastineeksi Medjed-hakkeriryhmän pysäyttämisestä. Rikkaasta perheestä tuleva Haru Okumura liittyy ryhmään tämän ottaessa kohteekseen hänen isänsä, Kunikazu Okumuran, joka aikoo käyttää tytärtään saadakseen lisää valtaa itselleen ja yhtiölleen. Haamuvarkaat saavat myös tietää, että on olemassa salaliitto, joka on käyttänyt metaversumia omiin tarkoituksiinsa aiheuttamalla "psykoottisiksi romahduksiksi" ja "henkisiksi sammumisiksi" kutsuttuja tapauksia viimeisen kahden vuoden aikana. Okumura aikoo muututtuaan paremmaksi ihmiseksi paljastaa salaliiton johtajan nimen, mutta salaliittoon kuuluva mustanaamioinen salamurhaaja tappaa hänet "henkisellä sammumisella" ja ihmiset alkavat pitää Haamuvarkaita rikollisina. Haamuvarkaiden yrittäessä selvittää salamurhaajan henkilöllisyyden lukiolaisikäinen etsivä Goro Akechi liittyy heihin ja ehdottaa seuraavaksi kohteeksi Saeta, joka kateellisena ja pessimistisenä halusi napata Haamuvarkaat vain edetäkseen urallaan. Akechi kuitenkin paljastuu salaliiton jäseneksi ja järjestää protagonistin pidätyksen. Saen kuulustellessa häntä protagonisti yrittää suostutella Saen puolelleen välttyäkseen Akechin salamurhayritykseltä. Mikäli protagonisti onnistuu tässä, hän käyttää Saen palatsia luodakseen illuusion siitä, että Akechi olisi onnistunut salamurhayrityksessään.

Piileskelevä protagonisti päättelee yhdessä ystäviensä sekä Saen ja Sojiron kanssa Shidon olevan salaliiton johtaja, joka oli käyttänyt salamurhaajana toiminutta Akechia hyväkseen varmistaakseen etulöyntiasemansa Japanin pääministerinvaaleissa ja tuhotakseen kaikki tielleen asettuvat. Protagonisti myös tunnistaa Shidon samaksi mieheksi, jonka takia oli saanut merkinnän rikosrekisteriin. Shidon palatsissa Haamuvarkaat kohtaavat Akechin, joka paljastaa olevansa Shidon avioton poika ja aikovansa tuhota isänsä heti, kun tämä voittaa vaalit, kostona onnettomasta lapsuudestaan. Hävittyään Akechi kohtaa itseään esittävän kognition, joka kertoo Shidon näkevän hänet pelkkänä "nukkena", ja uhraa itsensä päästääkseen Haamuvarkaat Varjo-Shidon luokse. Haamuvarkaiden onnistuttua Shidon muuttamisessa tämä tunnustaa vaalipäivänä rikoksensa suorassa lähetyksessä, ja Saen tehtäväksi jää varmistaa, että häntä vastaan saadaan nostettua syyte. Monet kansalaisista eivät kuitenkaan suostu uskomaan Shidoa pahaksi ihmiseksi, ja Shidon alaiset yrittävät manipuloida mediaa väittämään Haamuvarkaita valehtelijoiksi. Ymmärrettyään, että heidän on muutettava koko yhteiskunta, Haamuvarkaat päättävät jouluaattona selvittää tiensä Mementosin, kaikkien ihmisten yhteisen palatsin, ytimeen, jonka aarteen vieminen tuhoaisi koko metaversumin. Siellä he kohtaavat aiempien kohteidensa sekä kansalaisten varjominät lukittuna vankiselleihin vapaasta tahdostaan, koska he olivat luopuneet halustaan päättää itse omasta elämästään. Mementosin aarteeksi paljastuu valtava mekaanisen maljan näköinen olento nimeltä Pyhä Graali (*Holy Grail*), joka karkottaa Haamuvarkaat takaisin oikeaan maailmaan ja alkaa yhdistää oikean maailman ja metaversumin toisiinsa.

Protagonisti päätyy Samettihuoneeseen, jossa Igorin käskyjä vastustavat Caroline ja Justine yhdistyvät persoonien yhdistämiseen käytettävän giljotiinin avulla todelliseen hahmoonsa nimeltä Lavenza. Lavenza paljastaa, että "Igor" oli huijari, joka puolestaan paljastaa itsensä ja Pyhän Graalin olevan yksi ja sama olento. Hän oli myös valinnut protagonistin ja Akechin osaksi koetta, jonka kautta hän selvittäisi pystyisivätkö ihmiset muuttumaan vai täytyikö yhteiskunta tuhota ja rakentaa uudelleen. Oikea Igor, joka uskoi ihmisiin ja jonka huijari oli vanginnut, oli luonut Morganan värväämään Haamuvarkaat pysäyttämään huijarin. Pyhä Graali pyytää protagonistia ryhtymään liittolaiseksi: jos hän suostuu, hän saa käyttää metaversumia miten haluaa, mutta menettäen samalla ystäviensä ja ihmiskunnan vapauden. Jos hän kieltäytyy, hän vapauttaa muut Haamuvarkaat ja he lähtevät kohtaamaan Pyhän Graalin. Taistelun aikana Pyhä Graali muuttuu valtavaksi mekaaniseksi enkeliksi ja paljastaa oikean nimensä olevan Jaldabaoth (*Yaldabaoth*), joka oli korkeamman auktoriteetin opastusta kaipaavien ihmisten toiveiden ruumiillistuma. Taistelu näyttää toivottomalta, kunnes Haamuvarkaiden liittolaiset saavat ihmiskunnan tukemaan heitä, jolloin Jaldabaoth menettää ihmiskunnan hallinnan ja Arsene muuttuu protagonistin äärimmäiseksi persoonaksi, Satanaeliksi, joka ampuu Jaldabaothin ja aiheuttaa metaversumin katoamisen. Protagonisti joutuu kuitenkin ilmiantamaan itsensä poliisille Haamuvarkaiden johtajana todistaakseen Shidoa vastaan. Mutta hänen liittolaisensa saavat taivuteltua Shidon ahdisteleman naisen myöntämään aiemmin nostetun pahoinpitelysyytteen perättömäksi, jolloin protagonisti pääsee vapaaksi. Maaliskuussa toiset Haamuvarkaat ajavat hänet autolla takaisin kotikaupunkiinsa.

### ''Royalin'' lisätarina
*Persona 5 Royalissa* protagonisti tutustuu lukuvuoden alussa Kasumi Yoshizawaan, rytmivoimistelijaan, joka aloittaa ensimmäisen lukiovuotensa Shujinissa. Kamoshidan tunnustuksen jälkeen Shujiniin palkataan osa-aikainen terapeutti nimeltä Takuto Maruki edesauttamaan opiskelijoiden hyvinvointia. Koko kevät- ja syyslukukausien aikana Maruki käy keskusteluja jokaisen Haamuvarkaiden jäsenen kanssa ja kuulee kuinka jokainen heistä olisi toivonut asioiden menneen toisin. Lokakuussa Kasumi päätyy vahingossa Odaibassa metaversumiin ja siellä tuntemattomaan palatsiin, jonka isäntää metaversumi-navigaattori ei suostu paljastamaan. Kasumi herättää siellä oman persoonansa, mutta kieltäytyy liittymästä Haamuvarkaisiin. Hän muuttaa mielensä protagonistin lavastettua kuolemansa, mutta suojellakseen häntä protagonisti kieltää häntä tulemasta mukaan Shidon palatsiin. Jaldabaothin kukistumisen jälkeen Akechi antautuukin poliisille protagonistin sijasta, mutta uudenvuoden jälkeen todellisuus näyttää erilaiselta: jokaisen Haamuvarkaiden jäsenen elämä on yllättäen muuttunut heidän syvimpien toiveittensa mukaiseksi, Wakaba Isshiki ja Kunikazu Okumura ovat yhä elossa ja Akechi on vapautunut nuorisovankilasta. Protagonisti, Akechi ja Kasumi tajuavat tämän olevan epänormaalia ja saavat selville, että Mementos sekä Odaibasta löytynyt tuntematon palatsi ovat Jaldabaothin kukistumisesta huolimatta yhä olemassa. Maruki paljastaa itsensä palatsin isännäksi ja lisäksi paljastuu, että oikea Kasumi oli kuollut vain vähän aikaa ennen lukiovuoden alkua auton yli ajamana ja että protagonistin tuntema ”Kasumi” oli oikeasti Sumire, oikean Kasumin kaksoissisko.

Maruki oli persoonankäyttäjä, joka kykeni muuttaman ihmisten todellisuudentajua. Ensin hän oli aikoinaan saanut entisen tyttöystävänsä, Rumin, unohtamaan oman perheensä murhan sekä heidän suhteensa. Hän oli myös saanut Sumiren uskomaan olevansa Kasumi tämän tunnettua syyllisyyttä Kasumin kuolemasta ja yrittänyt rakentaa Odaibaan laboratorion kognitioon liittyvien yliluonnollisuuksien tutkintaa varten. Mutta Shidon kätyrit keskeyttivät ja varastivat hänen tutkimuksensa sekä muuttivat rakennusprojektin laboratoriosta stadioniksi. Kun Jaldabaoth oli yrittänyt yhdistää oikean maailman ja Mementosin, Marukin persoonan voima heräsi täysin ja Jaldabaothin kukistuttua hän otti valtaansa Mementosin luodakseen Haamuvarkaille todellisuuden, jossa vastoinkäymisiä ei ikinä tapahtunut ja näiden syvimmät toiveet olivat totta. Protagonisti ja Akechi saavat muut Haamuvarkaat järkiinsä ja kuulevat Lavenzalta kuinka heillä on vain helmikuun 3. päivään asti aikaa muuttaa Marukin sydän tai muuten Mementos ja oikea maailma yhdistyvät toisiinsa pysyvästi. Sumire on aluksi haluton luopumaan ”Kasumin” identiteetistä, mutta protagonistin taivuttelemana liittyy lopulta Haamuvarkaisiin ja saa persoonansa täyteen hallintaansa.

Kun protagonisti lopulta antaa Haamuvarkaiden käyntikortin Marukille, tämä paljastaa, että Akechi oli herännyt henkiin vain uuden todellisuuden kautta ja varoittaa, että Akechi katoaisi myös, jos protagonisti ei hyväksyisi uutta todellisuutta. Mutta Akechi, joka näkee Marukin toimet pelkkänä ihmisten vapaan tahdon riistämisenä ja moraalittomana aivopesuna, toivoo protagonistin kieltäytyvän Marukin pyynnöstä. Jos protagonisti kieltäytyy, hän ja Haamuvarkaat lopulta kohtaavat Marukin tämän omassa palatsissa. Marukin hävittyä taistelun palatsi romahtaa, Akechi, Mementos sekä metaversumi-navigaattori katoavat, protagonisti päätyy nuorisovankilaan ja todellisuus palaa normaaliksi. Maaliskuussa protagonistin vapautumisen jälkeen, Haamuvarkaat keskustelevat tulevaisuudensuunnitelmistaan, merkkinä siitä, että pystyvät jatkamaan elämäänsä ilman Marukin luomaa todellisuutta. Kun protagonisti on lopulta lähdössä kotiin, muut Haamuvarkaat harhauttavat autollaan häntä tarkkailevia hallituksen agentteja ja taksinkuljettajaksi ryhtynyt Maruki vie protagonistin juna-asemalle. Asemalla protagonisti tapaa Sumiren ja hyvästelee hänet ennen junaan astumista. Protagonisti näkee myös ikkunasta katsoessaan asemalla jonkun, joka näyttää Akechilta.

## Äänirooleissa
### Alkuperäiset

### Englanninkieliset

## Lähteet

## Aiheesta muualla
* 
* 
* 
*